
                      Cuvânt înainte


Prezenta lucrare îşi propune să vină în sprijinul colegilor notari în desluşirea noilor instituţii introduse de Codul civil.


Amploarea modificărilor aduse de Codul Civil atât vechilor instituţii, cât şi introducerea unor noi concepte impun, cu necesitate, adaptarea şi revizuirea tehnicii de redactare a tuturor actelor unilaterale şi a contractelor.


Notarul - în îndeplinirea obligaţiei de consiliere, având în vedere şi rolul său activ - va aduce la cunoştinţa părţilor, indiferent de natura actului, acele noţiuni şi instituţii juridice pe care acesta le consideră necesare, după caz, (ţinând cont de vârsta, gradul de educaţie şi ocupaţia părţilor), astfel încât să se asigure că părţile au înţeles pe deplin conţinutul şi limitele angajamentului încheiat.


Se recomandă enunţarea, în toate cazurile, într-un mod clar şi concis, a obligaţiilor principale ce sunt în sarcina fiecărei părţi, specifice fiecărui contract. Dacă se impune, efectele juridice ale unor obligaţii vor fi explicate distinct, cu menţionarea asumării acestor efecte de către părţi (mai ales în cazul renunţării de către parte la un drept – de exemplu, renunţarea la un drept de ipotecă legală, renunţarea la dreptul de proprietate).


Dacă notarul consideră necesar, va introduce în cuprinsul contractului, definiţii ale unor noţiuni juridice, astfel încât sensul acestora să fie corect asimilat de către părţi. Notarul va putea reproduce o definiţie legală dată chiar de Codul civil sau, dacă aceasta conţine un limbaj prea tehnic, va putea recurge la o definiţie proprie pentru a facilita înţelegerea acesteia de către părţi. 


Explicarea unor termeni se impune în cazul acelor acte sau instituţii care nu au mai făcut obiectul unei reglementări până în prezent (ex: convenţiile matrimoniale, noţiunea de locuinţă a familiei, clauza de preciput, logodna, contractul de fiducie, contractul de administrare, actul de lichidare a regimului matrimonial, substituţia fideicomisară, fundaţia testamentară, actul de desemnare a tutorelui sau a curatorului, clauza de inalienabilitate, clauza de insesizabilitate, constatarea amiabilă a unui act nul sau anulabil, vânzarea cu pact de răscumpărare, vânzarea sub condiţia suspensivă a neexercitării dreptului de preempţiune, pactul de opţiune, proprietatea periodică, preluarea datoriei, impreviziunea - mai ales în cazul contractelor cu executare succesivă, instituţia adaptării contractului, instituţia restituirii prestaţiilor, prezumţia de donaţie reglementată de art.1091 alin.(4), renunţarea la dreptul de proprietate, dreptul de preferinţă al chiriaşului la închiriere, clauza standard, clauze neuzuale, fideiusiunea asimilată, aportul de bunuri comune, daunele moratorii în cazul obligaţiilor băneşti, data plăţii prin virament bancar, dreptul de ipotecă legală a promitentului-cumpărător, a întreţinutului, a credirentierului etc.).


Notarul va acorda o atenţie deosebită şi acelor construcţii juridice admise până în prezent de doctrină şi de jurisprudenţă şi care au fost expres reglementate de Codul civil, în scopul evidenţierii unor posibile diferenţe de concepţie şi a asimilării corecte a acestora (ex: contractul de întreţinere, stipulaţia pentru altul, pactul comisoriu, vânzarea bunului altuia etc).


În cazul acelor acte juridice al căror conţinut trebuie să cuprindă anumite elemente obligatorii pentru eficacitatea actului, notarul le va redacta cu stricta observare a dispoziţiilor legale aplicabile (ex: conţinutul predeterminat al procurii date pentru încheierea unei convenţii matrimoniale, necesitatea dictării testamentului de către testator etc).                                                                     

                                                                       Notar public

                                                                 Dr. Dumitru Viorel Mănescu

Preşedintele Uniunii Naţionale a Notarilor Publici din România


Comisia de redactare a Îndrumarului de practică notarială a cesionat toate drepturile de autor Uniunii Naţionale a Notarilor Publici din România.


Modelele şi procedurile prevăzute în prezenta lucrare pot fi folosite exclusiv de notari în cadrul desfăşurării activităţii profesionale.


Utilizarea totală sau parţială a modelelor, a comentariilor şi a informaţiilor cuprinse în această lucrare, în alte scopuri decât cele arătate, este permisă numai cu respectarea drepturilor de autor, sau cu menţionarea sursei.

